DA Den Europæiske Unions Tidende L 199/33

KOMMISSIONENS AFGØRELSE

af 14. juli 2006

om oprettelse af en undersøgelsesgruppe for rådgivning om regnskabsstandarder, som skal rådgive Kommissionen om objektiviteten og neutraliteten af udtalelser fra European Financial Reporting Advisory Group (EFRAG)

(2006/505/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab, og

ud fra følgende betragtninger:

(1) En høj grad af gennemsigtighed og sammenlignelighed i forbindelse med regnskabsaflæggelse i alle børsnoterede selskaber i Fællesskabet er en betingelse for opbygningen af et integreret kapitalmarked, som fungerer virkningsfuldt, gnidningsløst og effektivt.

(2) Med henblik på at forbedre det indre markeds funktion foreskrives det i Europa-Parlamentets og Rådets forordning (EF) nr. 1606/2002 (1), at selskaber, der noteres på et reguleret marked, skal udarbejde deres koncernregnskaber i overensstemmelse med et fælles sæt globale regnskabsstandarder, der normalt betegnes International Financial Reporting Standards (IFRS). Betragtning 10 i forordningen omhandler oprettelsen af et regnskabsteknisk udvalg, som skal yde støtte og ekspertbistand til Kommissionen ved vurderingen af internationale regnskabsstandarder.

(3) The European Financial Reporting Advisory Group (EFRAG) blev oprettet i marts 2001 af organisationer, der repræsenterer brugere og regnskabskyndige, som er involveret i regnskabsaflæggelsesprocessen; EFRAG afgiver udtalelser om, hvorvidt den standard eller fortolkning, der skal godkendes, er i overensstemmelse med fællesskabsretten, herunder især kravene i forordning (EF) nr. 1606/2002 for så vidt angår forståeligheden, relevansen, pålideligheden og sammenligneligheden samt pålidelighedsprincippet som omhandlet i Rådets direktiv 78/660/EØF (2) og 83/349/EØF (3).

(4) Eftersom EFRAG er et privat organ, er det vigtigt for kvaliteten, gennemsigtigheden og troværdigheden af godkendelsesprocessen, at der etableres en passende institutionel infrastruktur, som sikrer, at dets godkendelsesrådgivning er objektiv og afbalanceret.

(5) I den forbindelse mener Kommissionen derfor, at der bør oprettes en undersøgelsesgruppe for rådgivning om regnskabsstandarder bestående af uafhængige eksperter og repræsentanter på højt niveau fra nationale standardiseringsorganer, som skal have til opgave at undersøge EFRAG's godkendelsesrådgivning med henblik på at vurdere, om indholdet af rådgivningen er afbalanceret og objektivt —

TRUFFET FØLGENDE AFGØRELSE:

Artikel 1

Der oprettes herved en gruppe af ikke-statslige regnskabseksperter, i det følgende benævnt »gruppen«.

Artikel 2

Opgave

Før Kommissionen træffer en godkendelsesbeslutning, skal gruppen rådgive den om, hvorvidt EFRAG's udtalelser om godkendelse af internationale regnskabsstandarder (IFRS) og fortolkningsbidrag fra International Financial Reporting Interpretations Committee (IFRIC) er afbalancerede og objektive.

Artikel 3

Medlemskab — Udpegning

1. Gruppen består af højst 7 medlemmer.

2. Kommissionen udpeger gruppens medlemmer blandt uafhængige eksperter, hvis erfaringer og kompetence inden for regnskabsvæsen, herunder især regnskabsaflæggelse, er almindeligt anerkendt på fællesskabsplan. Medlemmerne udvælges på grundlag af passende forslag indsendt efter indkaldelse af kandidater på webstedet for Generaldirektoratet for Det Indre Marked og Tjenesteydelser.

3. Kommissionen tager hensyn til følgende kriterier, når den vurderer ansøgningerne:

— dokumenteret kompetence og stor teknisk erfaring, herunder på europæisk og/eller internationalt plan, inden for regnskabsvæsen, især inden for regnskabsaflæggelse

— uafhængighed

— nødvendigheden af en afbalanceret sammensætning med hensyn til geografisk oprindelse og køn (4) samt de pågældende virksomheders eller organers funktioner og størrelse.

4. Medlemmerne udpeges personligt og rådgiver Kommissionen uafhængigt af instrukser udefra. Medlemmerne deltager ikke i EFRAG's arbejde hverken før udpegningen til gruppen eller under deres funktionsperiode.

5. Medlemmerne undertegner hvert år en forpligtelse om, at de vil handle i offentlighedens interesse, og en erklæring om, at der ikke findes nogen interesse, som kan modarbejde deres uafhængighed og objektivitet.

6. Medlemmerne af gruppen udpeges for en treårig periode, som kan forlænges. Gruppens forretningsorden kan indeholde en bestemmelse om, at der hvert år skal ske en udskiftning af to eller tre af gruppens medlemmer.

7. I tilfælde af at et medlem af gruppen træder ud af gruppen under funktionsperioden, samt når et medlem ikke længere er i stand til effektivt at bidrage til gruppens overvejelser eller ikke opfylder betingelserne i stk. 3 og 4 eller i traktatens artikel 287, udpeger Kommissionen et nyt medlem af gruppen i overensstemmelse med stk. 3 og 4 for resten af vedkommendes funktionsperiode.

8. Navnene på medlemmer udpeget af Kommissionen offentliggøres på webstedet for Generaldirektoratet for Det Interne Marked og Tjenesteydelser. Medlemmernes navne indsamles, forvaltes og offentliggøres i overensstemmelse med Europa-Parlamentets og Rådets forordning (EF) nr. 45/2001 (5).

Artikel 4

Funktion

1. Gruppen ledes af et af sine medlemmer. Formanden vælges ved simpelt flertal for en periode på et år.

2. Kommissionens repræsentant overværer gruppens møder og kan deltage i drøftelserne. Andre tjenestemænd i Kommissionen, som er interesseret i de emner, der drøftes af gruppen, kan også være til stede ved møderne.

3. Når gruppen har modtaget EFRAG's udtalelse om godkendelse af IFRS og IFRIC, tager den stilling til, om EFRAG's udtalelse er objektiv og afbalanceret.

4. Gruppen rådgiver Kommissionen inden for kort tid, dog senest tre uger efter modtagelsen af EFRAG's udtalelse. Under særlige omstændigheder, navnlig når der er tale om et indviklet spørgsmål, kan denne periode forlænges til fire uger.

5. Gruppens endelige rådgivning offentliggøres på Kommissionens websted på internettet.

6. Når gruppen identificerer et særligt problem, indleder gruppens formand en dialog med EFRAG med henblik på at løse problemet, før gruppen afgiver sin endelige rådgivning. Kommissionen kan medvirke til drøftelserne mellem gruppen og EFRAG med det formål at finde en afbalanceret løsning.

7. Formanden for EFRAG's Technical Expert Group (TEG) kan overvære gruppens møder som observatør. Formanden eller Kommissionens repræsentant kan også indbyde andre eksperter eller observatører med særlig kompetence inden for et emne, der er opført på dagsordenen, til at deltage i gruppens arbejde, hvis dette anses for nyttigt og/eller nødvendigt.

8. Oplysninger, der er erhvervet ved deltagelse i gruppens arbejde, må ikke videregives, hvis disse oplysninger efter Kommissionens opfattelse angår fortrolige spørgsmål.

9. Gruppen fastsætter selv sin forretningsorden på grundlag af den standardforretningsorden, Kommissionen har vedtaget (6).

10. Foruden de dokumenter, der er nævnt i denne artikel, kan Kommissionen på internettet offentliggøre eventuelle referater, konklusioner, delkonklusioner eller arbejdspapirer fra gruppen, når det sker på originalsproget for det pågældende dokument.

Artikel 5

Mødeudgifter

Kommissionen godtgør rejseudgifter og i givet fald opholdsudgifter for medlemmer, eksperter og observatører i forbindelse med gruppens arbejde i overensstemmelse med Kommissionens regler for godtgørelser til eksterne eksperter.

Medlemmerne, eksperterne og observatørerne aflønnes ikke for de tjenester, de yder.

Mødeudgifter godtgøres inden for det årlige budget, der er fastlagt for gruppen, af de herfor ansvarlige tjenestegrene i Kommissionen.

Artikel 6

Anvendelsesområde

Denne afgørelse træder i kraft på dagen for offentliggørelsen i Den Europæiske Unions Tidende.

Den anvendes til den 13. juli 2009. Kommissionen træffer beslutning om en eventuel forlængelse inden denne dato.

Udfærdiget i Bruxelles, den 14. juli 2006. På Kommissionens vegne Charlie McCREEVY Medlem af Kommissionen

(1) EFT L 243 af 11.9.2002, s. 1.

(2) EFT L 222 af 14.8.1978, s. 11. Senest ændret ved Europa-Parlamentets og Rådets direktiv 2006/43/EF (EUT L 157 af 9.6.2006, s. 87).

(3) EFT L 193 af 18.7.1983, s. 1. Senest ændret ved direktiv 2006/43/EF.

(4) Kommissionens afgørelse 2000/407/EF af 19. juni 2000 om ligelig deltagelse af mænd og kvinder i de udvalg, komitéer og ekspertgrupper, Kommissionen har nedsat (EFT L 154 af 27.6.2000, s. 34).

(5) EFT L 8 af 12.1.2001, s. 1.

(6) Bilag III til dokument SEK(2005) 1004.